“ฮาราลด์ ลิงค์” นำทัพบี.กริม ขยายพื้นที่ป่า-ปลูกกล้าไม้ทรงปลูก “ต้นราชพฤกษ์-ต้นนนทรี”
“ฮาราลด์ ลิงค์” นำทัพบี.กริม ขยายพื้นที่ป่า -ปลูกกล้าไม้ทรงปลูก “ต้นราชพฤกษ์-ต้นนนทรี”
14 ต.ค. 2563

ดร.ฮาราลด์ ลิงค์ ประธาน บริษัท บี.กริม เปิดเผยว่า บริษัทได้ร่วมกับกรมป่าไม้ จัดกิจกรรมปลูกสวนป่า และกล้าไม้ทรงปลูก โดยร่วมกับนายจิระศักดิ์ ชูความดี รองอธิบดีกรมป่าไม้ ปลูกกล้าไม้ทรงปลูก “ต้นราชพฤกษ์” และ “ต้นนนทรี” เมื่อวันที่ 5 ตุลาคม 2563 ณ บี.กริม คันทรี คลับ (ไทยโปโล) จ.ชลบุรี
โดยจัดขึ้นเป็นครั้งที่ 2 ต่อเนื่องจากครั้งแรกที่มีการปลูกกล้าไม้นานาพันธุ์ อาทิ สัก ประดู่ ยางนา กว่า 10,000 ต้น ที่ บี.กริม คันทรี คลับ (ไทยโปโล) จังหวัด ชลบุรี เมื่อช่วงปลายเดือนสิงหาคม 2563 เพื่อสร้างความอุดมสมบูรณ์และความสมดุลแก่ธรรมชาติ โดยได้รับการสนับสนุนด้านวิชาการปลูกต้นไม้ การดูแลบำรุงรักษา และสนับสนุนพันธุ์กล้าไม้จากกรมป่าไม้ในการจัดกิจกรรมดังกล่าว
สำหรับโครงการปลูกสวนป่า เป็นโครงการที่ บี.กริม ร่วมกับกรมป่าไม้ ตามเจตนารมณ์ของ ดร.ฮาราลด์ ลิงค์ ประธานบี.กริม ที่ต้องการปลูกป่าอย่างต่อเนื่องเพื่อให้เกิดความยั่งยืนในระยะยาว เพื่อเพิ่มพื้นที่ให้สัตว์ต่างๆ ได้ขยายพันธุ์ และช่วยลดการปล่อยก๊าซคาร์บอนไดออกไซด์ในอากาศ ทั้งยังสามารถใช้พื้นที่ป่าแห่งนี้ ต่อยอดเป็นพื้นที่ต้นแบบการเรียนรู้ระบบนิเวศวิทยา และเป็นแหล่งบ่มเพาะความรู้ในอนาคต
นอกจากนี้ยังเป็นปณิธานของ บี.กริม ในการรับผิดชอบต่อสังคม ซึ่งการปลูกป่าถือเป็นการปลุกจิตสำนึกให้พนักงานทุกคนของบี.กริม ได้ตระหนักและห่วงใยสิ่งแวดล้อม เพิ่มพื้นที่ป่าธรรมชาติเพิ่มออกซิเจนให้กับชุมชน สังคมและโลก ตลอดจนช่วยฟื้นฟูพื้นที่ป่าเสื่อมโทรมให้กลับมาอุดมสมบูรณ์มากยิ่งขึ้น
นายชาตรี รักษาแผน ผู้อำนวยการส่วนภาคีเครือข่ายฟื้นฟูพื้นที่สีเขียว สำนักส่งเสริมการปลูกป่า กรมป่าไม้ กล่าวว่า ปัจจุบันพื้นที่ป่าของประเทศเหลือเพียง 102 ล้านไร่เศษ หรือประมาณ 32% ของพื้นที่ทั้งหมด โดยเป้าหมายต้องการเพิ่มพื้นที่ป่าอีกไม่ต่ำกว่า 26 ล้านไร่ เพื่อให้สอดรับกับนโยบายป่าไม้แห่งชาติ ปี 2528 ที่กำหนดให้ประเทศไทยมีพื้นที่ป่า 40% คิดเป็น 128 ล้านไร่ ทั้งนี้ กรมป่าไม้ยินดีให้การสนับสนุนกล้าไม้ และให้ความรู้ทางด้านการปลูก การบำรุงรักษาอย่างเต็มที่
อย่างไรก็ตาม บี.กริม ดำเนินธุรกิจโดยยึดหลัก “การดำเนินธุรกิจด้วยความโอบอ้อมอารี” ให้ความช่วยเหลือและพัฒนาสังคม โครงการเพื่อสังคมที่ทางบริษัทดำเนินการมาอย่างต่อเนื่อง ประกอบด้วยโครงการ อมตะ บี.กริม เพาเวอร์ ปลูกป่าเฉลิมพระเกียรติ, โครงการบ้านนักวิทยาศาสตร์น้อง, โครงการอนุรักษ์เสือโคร่ง และโครงการปลูกป่าชายเลน ฯลฯ นอกจากนี้ บริษัทยังให้ความสำคัญกับสิ่งแวดล้อมและคุณภาพชีวิตของชุมชนโดยรอบไปพร้อมๆ กัน